19-jarige op kleinhoewe geskietArgieffoto: Lorraine Claasen ŉ Jong man is Maandagaand, skaars ses dae voor sy 20ste verjaardag, op ŉ kleinhoewe buite Pretoria geskiet toe hy die voëls waarmee hulle boer gaan kos gee het. Marius Müller, nasionale operasionele koördineerder van AfriForum wat self op die toneel was, het Dinsdag aan Maroela Media gesê die voorval het op ŉ kleinhoewe buite Cullinan, oos van Pretoria, plaasgevind. “Die jong man is omstreeks 19:00 uit om die diere te gaan versorg toe daar sommer uit die bloute op hom geskiet is. Een koeël het hom in die bors getref. Hy het teruggehardloop na die huis toe en voor sy ouers inmekaargesak,” het Müller. Die man se ouers het hulp ontbied voor hulle met hom na ŉ private hospitaal in die noorde van Pretoria gejaag het. Hy is daar gestabiliseer en is tans in ŉ bevredigende toestand. Müller het gesê as alles volgens plan verloop, behoort die jong man vandag geopereer te word om die koeël te verwyder. Kapt. Kay Makhubela, provinsiale polisiewoordvoerder van Gauteng, het aan Maroela Media bevestig die aanvallers het direk ná die skietery van die toneel gevlug. “Niks is tydens die voorval gesteel nie. Dit is nie dadelik bekend hoeveel aanvallers by die voorval betrokke was nie, aangesien niemand iets gesien het nie. Nadere ondersoek word gedoen,” het Makhubela gesê. Die Cullinan-polisie ondersoek ŉ saak van poging tot moord. Niemand is nog in verband met die voorval in hegtenis geneem nie. Müller het die polisie, plaaslike gemeenskapspolisiëringsforum, buurtwag, die polisie se lugvleuel en die Bronkhorstspruit-polisie se honde-eenheid bedank wat vir lank ná die voorval na die aanvallers gehelp soek het. Ian Cameron, AfriForum se hoof van gemeenskapsveiligheid, het gesê met dié aanval ingesluit, was daar vanjaar 243 aanvalle op plase en kleinhoewes landwyd. Altesaam 36 mense is reeds vanjaar op plase en kleinhoewes vermoor.